text: ​На «Галгофе» ва ўрочышчы Курапаты 16 кастрычніка пачаліся першыя за 20 гадоў раскопкі. У Курапатах сабраліся праціўнікі дзяржаўнага мэмарыялу. Таксама, акрамя археолягаў і рабочых, прысутнічалі чыноўнікі. Днём раней там зьявіліся бульдозэры, якія раскапалі дарогу на «Галгофу».
  Раскопкі праводзяцца як падрыхтоўчыя працы перад усталяваньнем у Курапатах мэмарыялу, праект якога перамог у конкурсе Міністэрства культуры.
  Будуць дасьледаваць плошчу 3,5 на 3,5 мэтра глыбінёй да 2 мэтраў. Пры неабходнасьці плошчу пашыраць.
  Экскаватары рабілі траншэю для адводу вады, якая зьбягае з МКАДУ, сказаў Свабодзе загадчык аддзелу Сярэднявечча і Новага часу Інстытуту гісторыі Нацыянальнай акадэміі навук Вадзім Кошман.
  Раскопкі на гэтай тэрыторыі вяліся перад будаўніцтвам МКАД і правядзеньнем камунікацыяў. «Там ляжаць кабэлі электрасілкаваньня», — сказаў Кошман.
  Траншэя пракапаная ня менш як за 250–300 мэтраў ад месцаў расстрэлаў, гэта вызначылі раскопкі Зянона Пазьняка 1988 году, патлумачыў Кошман.
  На вяршыні ўзгорку дасьледчыкі выявілі гільзы. Яны датаваныя пачаткам ХХ стагодзьдзя і 1930-мі гадамі, сказаў Кошман. Частка зь іх зьвязаная з расстрэламі, частка — з савецка-польскай вайной 1919–1921 гадоў.
  «Каб не было новых канфліктаў і боек». Грамадзкая дырэкцыя Курапатаў згодная на афіцыйны помнік, але ў іншым месцы